runetrust/blame-folketinget-dk huggingface dataset:
Svend Aage Jensby (V), 1999-11-12:
Det er altså overordentlig uhensigtsmæssigt, for at bruge det udtryk. Så siges det i fremlæggelsestalen, at hvis forslaget vedtages inden udgangen af november - det er altså i løbet af 14 dage - vil loven kunne få virkning fra primo år 2000.
Astrid Krag (S), 2021-12-07:
Så vil jeg bare i al stilfærdighed sige, at jeg synes, det er en noget nonchalant holdning, der gives udtryk for, til de mest sårbare ældre, som oplever, at deres udbyder af hjemmepleje går konkurs, og som jo er afhængige af, at kommunerne med få dages varsel kan stille op med det mandskab, der skal til, for at de får den pleje og omsorg, de har brug for.
Kristian Jensen (V), 2015-11-10:
I forhold til om man er i overensstemmelse med befolkningen, det var det første, hr. Pelle Dragsted sagde, må jeg så ikke bare minde om, at sidst vi havde en folkeafstemning, fik vi et anbefalet ja, en meget, meget klar opbakning fra befolkningen til det ja, som vi sagde, vi skulle have, vistnok – jeg retter det gerne, hvis jeg husker forkert – imod Enhedslistens anbefaling.
Elsebeth Gerner Nielsen (RV), 2003-03-12:
Det er et spørgsmål mest til økonomi- og erhvervsministeren og i forlængelse af det, jeg startede med at spørge om tidligere: Hvad agter regeringen helt konkret at gøre for at løse de CO2-problemer, vi med sikkerhed har efter 2012, og de dermed forbundne økonomiske problemer?
Søren Kolstrup (EL), 2000-04-06:
bl.a. de bemærkninger, som De Konservative var inde på, nemlig at et sådant åbent institut ligesom skulle udgøre en spærring, udgøre noget i retning af et direktiv og nærmest udgøre en form for konkurrenceforvridning. Det springende punkt er selvfølgelig, hvad opgaven er for en sådan offentlig institution.
Helle Sjelle (KF), 2005-04-26:
I Det Konservative Folkeparti er vi af den opfattelse, at et af de væsentligste tiltag til gavn for ligestillingen er oprettelsen af en barselfond, men for at barselfonden eller fondene skal kunne fungere optimalt, kræver det naturligvis, at hele arbejdsmarkedet er dækket.
Hans Kristian Skibby (DD), 2024-11-01:
For hvis vi kigger tilbage til maj måned sidste år, hvor vi lovbehandlede L 74, altså forslag til den nye vejafgift, som jo er det bærende element i det lovforslag, vi har til behandling her i dag – det er sådan set udmøntning i forhold til L 74 – så stemte ordførerens parti imod den, også ved tredjebehandlingen.
Peter Kofod (DF), 2025-04-01:
Intentionen her er jo at begrænse børns og unges forkerte brug af lattergas, for det siger sig selv, at hvis man bruger lattergas forkert, altså bruger det til noget, det ikke er beregnet til, som hvis man f.eks. indånder det, så kan det have nogle meget store konsekvenser for ens hjerne eller for udviklingen af ens hjerne, og det er jo selvfølgelig skader, som man potentielt kommer til at trække med sig hele livet, hvis man først er blevet skadet.
Per Clausen (EL), 2008-06-10:
Det er så baggrunden for, at Enhedslisten har været med til at stille et ændringsforslag til det lovforslag, vi behandler i dag, et lovforslag, som vil betyde, at der skal sælges yderligere aktier til den her multinationale koncern, som i dag ejer en ikke uvæsentlig del af Post Danmark.
Carina Christensen (KF), 2010-02-02:
Der er afsat, jeg mener det er 45 mio. kr. på finanslov 2010 til at afbøde den manglende PL-regulering, som havde været en konsekvens af skatteaftalen, og det er så tanken, at de skal føres direkte tilbage til de ordninger, der blev ramt af den skatteaftale, der blev indgået.
Nanna Westerby (SF), 2010-03-03:
Jeg synes, det virker som hul i hovedet, at man bruger 239 mio. kr. – altså i ren bureaukratiomkostning, mere end 200 mio. kr. simpelt hen sendt ud til ren administration – på at etablere de her administrative fællesskaber, som viser sig slet ikke at være en besparelse.
Lotte Bundsgaard (S), 2003-01-21:
En undersøgelse, som analyseinstituttet Dicar har lavet for Fyens Stiftstidende, og som blev bragt den 19. januar, viser, at en stor del af de fynske kommuner nu sparer så meget på folkeskolen, så en tredjedel af dem ikke lever fuldt op til folkeskoleloven.
Astrid Krag (S), 2021-06-01:
Som jeg husker det, er der nu også en del af de forslag, der blev lagt på bordet af nogle af aktørerne – jeg kan i øvrigt ikke se min tid, formand – med budskabet, at her er fem gratis forslag, som vi, når vi så gik hjem og regnede på dem, skulle op at finde et to- eller trecifret millionbeløb for at kunne realisere.
Frank Aaen (EL), 2008-03-28:
Samtidig med at man altså tvinger Københavns Kommune - som oven i købet har penge nok, men bare ikke må bruge dem - til det, synes regeringen, at det er i orden at smide 200 mio. kr. ud til aktionærerne, hvilket jo er endnu mere samfundsskadeligt, fordi aktionærerne jo bruger de penge til luksusgoder og alt muligt andet: import, dyre rejser, og hvad ved jeg.
Bodil Thrane (V), 1999-01-28:
Hvis det er mest miljørigtigt at brænde en given type affald frem for at genbruge det, ja, så skal vi selvfølgelig ikke klamre os blindt til en målsætning om genbrug. I Venstre finder vi det helt afgørende, at de mål, midler og rammebetingelser, vi beslutter os for at lægge på bordet, bliver brugbare redskaber for dem, der i praksis skal udføre indsatsen, og her tænker jeg dels på kommuner, dels på erhvervslivet og selvfølgelig på den enkelte forbruger, den enkelte borger.
Mads Fuglede (V), 2020-05-14:
Men når man siger, man vil føre en stram udlændingepolitik og så bedrager vælgerne med den politik, man så reelt fører med rød blok og forståelsespapiret i baggrunden, så er vi jo fuldstændig på det rene med, at så må vi arbejde hårdt i fællesskab for at gøre vælgerne opmærksomme på, at man på det her område har fået en anden vare end den, man har betalt for.
Charlotte Dyremose (KF), 2006-01-17:
Ud over behandlingsgarantierne, har vi jo også lavet flere væresteder; vi har lavet skæve boliger, vi har nedsat Rådet for Socialt Udsatte, som flere har nævnt i dag; og vi giver nu også mulighed for, at man kan få gældssanering, så man får en reel mulighed for ikke at blive straffet økonomisk for at komme ind på arbejdsmarkedet.
Lisbeth Bech Poulsen (SF), 2018-01-23:
Hr. Hans Kristian Skibby var inde på, at en ÅOP på 3.000 var for meget, at det var åger – sådan hørte jeg det i hvert fald – men at man ikke skal blande sig i, hvad ÅOP skal være, hvad rentesatsen skal være.
Preben Bang Henriksen (V), 2016-03-17:
Jeg er ikke i tvivl om, at ofrenes retsstilling på nogle områder kan forbedres, og derfor vil jeg også sige, at vi fra Venstres side er åbne over for at drøfte elementer i ofrenes situation, men vi bør tage dem enkeltvis og altså ikke som et samlet direktiv som her indeholdende så mange forskellige ting.
Simon Emil Ammitzbøll (LA), 2016-05-17:
Så havde vi egentlig håbet her efter valget i 2015, at det kun var, fordi man var kommet i kløerne på embedsapparatet – undskyld til embedsmændene dernede – og at man nu var kommet ud af de kløer og igen havde sine egne politiske synspunkter, men der er vi så i dag blevet skuffet.
Søren Søndergaard (EL), 2004-11-18:
Men så synes jeg bare, at det ville være godt, hvis vi kunne nå frem til den konklusion i udvalget, da der sådan set er et tilsagn fra ministeren og fra Venstres ordfører, og så vidt jeg hørte også fra De Konservatives ordfører og andre, om rent faktisk at få kigget på den her sag, at vi rent faktisk går i gang nu og ikke om flere år.
Ellen Trane Nørby (V), 2012-10-04:
Så i stedet for at blive ved med at forsøge at foregive, at Venstre skulle have et forslag sammen med Dansk Folkeparti om at sætte lønningerne ned til 30 kr., ville det egentlig være interessant, hvis vi her i dag kunne prøve at fokusere på nogle af de virkelige udfordringer, vi står med: at beskæftigelsen er faldet med 10.000, siden regeringen trådte til; at danske arbejdspladser drejer nøglen om og flytter til udlandet; at hver tredje erhvervsleder siger, at de frygter, de skal fyre folk i det kommende år.
Bjarne Laustsen (S), 2011-03-30:
Er vi ikke enige om, at de 70 pct. i stigning, der bliver lagt på, at der er elever, der skal fra Skagen til Frederikshavn – det er bare et eksempel – er en ren stigning, og at det er 340 kr. eller sådan noget om måneden for hvert barn, man har?
Helge Adam Møller (KF), 2004-03-16:
Når det så er sagt, skal det ikke være nogen hemmelighed, at med hensyn til konfliktråd, som har været debatteret lidt her, ser vi umiddelbart på baggrund af de første 5 års forsøg i Ringsted, Roskilde og Glostrup, at der er rigtig mange ting, der taler for, at vi udbygger den ordning; det er en konservativ holdning.
Peter Skaarup (DF), 2000-05-03:
Hvis ministeren mener, at der er en ny administration, så vil jeg godt spørge, om det antal på 124 afslag, der var i 1998, ville have været mindre, hvis den nye situation havde været der i 1998, og om det var sådan, at redaktør Clemmensens efterladte, der gerne vil have indblik i obduktionsrapporten om deres far, kan få lov til at få adgang til de forhold med den nye administration. Vil der altså ske nogen regelændringer?
Pernille Rosenkrantz-Theil (S), 2019-12-11:
Jeg mener, at det efter 10 år er et fuldstændig rimeligt tidspunkt at stoppe op og kigge på evalueringen, når den kommer nu her, kigge på, hvad lærerne siger om det her redskab, hvad eleverne siger om det, og hvad forældrene, som jeg tror er nogle af dem, der har fået allermest ud af det, siger: Hvad har været godt, hvad har været skidt?
Jette Bergenholz Bautrup (S), 2004-11-16:
Socialdemokraterne mener, at det er udmærket med en støtteperson, som kan hjælpe og støtte den gravide til at tage vare på sig selv og barnet så godt som muligt, at gå i behandling, at gå til graviditetsundersøgelse, leve sundt og ikke mindst lade være med at tage stoffer, en person, der også på andre måder kan hjælpe den gravide med at forberede sig på det kommende barn og på moderrollen.
Yvonne Herløv Andersen (CD), 2000-03-02:
Fru Dorte Bennedsen og jeg er jo enige i det, fru Dorte Bennedsen brugte lidt tid på, nemlig spørgsmålet omkring parforhold, og til det vil jeg spørge, om ikke fru Dorte Bennedsen mener, at der er to ting, der har ændret sig, siden vi drøftede det sidst.
Line Barfod (EL), 2010-06-16:
Vi kommer jo til under det næste forslag at diskutere noget mere om, hvad konsekvenserne bliver, ikke kun for de arbejdsløse, men for det danske samfund, når man laver så voldsomme ændringer af dagpengene og hele det grundlæggende arbejdsmarkedssystem i Danmark, som regeringen og Dansk Folkeparti har tænkt sig at gennemføre.
Eva Flyvholm (EL), 2020-02-04:
Der kunne jeg godt tænke mig at høre ordførerens overvejelser om netop lige præcis det her med at skaffe så meget afklaring som overhovedet muligt og så tidligt, som det kan lade sig gøre, også videre frem i forløbet for de her mennesker, som har ventet ret lang tid på den model, der er kommet nu.
Morten Homann (SF), 2007-10-23:
Hvis man samtidig holder det op imod, hvad der var forudsætningen for alt det her, nemlig at hvis ikke den her pakke var blevet gennemført, skulle man sænke arbejdsmarkedsbidraget, er sandheden jo, at folk med helt små indkomster får mindre ud af det her, end de ville have gjort, hvis Dansk Folkeparti og regeringen havde kunnet holde sig i ro og bare havde gennemført de regler, som det hele tiden havde været meningen at gennemføre.
Mariann Fischer Boel (V), 2002-11-05:
Der gives i midtvejsevalueringen høj prioritet til områder inden for landbrugspolitikken, hvor der varetages generelle samfundsgavnlige interesser, bl.a. fødevaresikkerhed, fødevarekvalitet, dyresundhed, dyrevelfærd, miljøbeskyttelse, bæredygtighed og en markedsordning.
Lotte Bundsgaard (S), 2004-01-27:
Jeg vil godt sige, at vi Socialdemokrater er meget enige i, at vi skal have mange forskellige slags pasningstilbud, at der er rigtig mange puljeordninger, som fungerer rigtig godt, bl.a. fordi man kan gøre det på forskellige måder, så det passer ind i de forskellige familiers hverdag.
Rasmus Jarlov (KF), 2010-03-26:
Der er så opstået ønske om, at også udvalgte lande uden for EU – og her tror jeg, at man særlig tænker på vores amerikanske venner og allierede – skal kunne benytte sig af den mulighed, hvis der vel at mærke er indgået en aftale mellem de pågældende lande og Danmark.
Özlem Sara Cekic (SF), 2009-11-12:
Økonomisk bliver den enormt omfattende, men vi er fuldstændig enige med Enhedslisten i, at der er nogle grupper, som man er nødt til at kigge yderligere på, f.eks. voldsramte kvinder, og hvad man kan gøre for at sikre, at de får den forsørgelse, der skal til, mens de har en skilsmissesag kørende.
Anni Matthiesen (V), 2018-10-23:
I Venstre er vi meget optaget af at sikre et både stærkt og fleksibelt voksen-, efter- og videreuddannelsessystem, og vi agter også med det her lovforslag at skabe et forbedret voksen- og efteruddannelsessystem, der imødekommer de danskere, som ønsker at blive opkvalificeret inden for deres fag, og de danskere, som ønsker at skifte fag eller for den sags skyld endda skifte branche.
Torben Hansen (S), 2008-04-23:
Det her er et parlament, hvor man jo også kan fremlægge politiske holdninger, så jeg synes egentlig, at det kunne være rart, hvis ministeren sagde: Ja, vi vil gerne støtte Socialdemokratiets forslag om miljøzoner - eller også meldte lige så klart ud og sagde: Nej, det vil vi ikke.
Else Theill Sørensen (KF), 2003-04-22:
Som et tredje og, tror jeg, meget væsentligt område vil der på folkeskole- og dagtilbudsområdet og biblioteksområdet nu blive mulighed for forsøgsarbejder bl.a. med samarbejde mellem skolebibliotek og folkebibliotek, med fælles ledelse og eventuelt fælles skolebestyrelse for flere skoler, med samdrift mellem skole og dagtilbud, kort sagt en betydelig fleksibilitet på hele dette område, som giver mulighed for, at også små samfund kan have skoler, dagtilbud og biblioteker tæt på.
Naser Khader (RV), 2004-10-22:
Da jeg for nogle måneder siden stillede den danske justitsminister et § 20-spørgsmål om emnet, afviste justitsministeren at give de færøske kvinder de rettigheder, som hovedparten af alle kvinder i Europa har, ifølge ministeren fordi abort er: et kulturbestemt og følsomt emne, og fordi det ville stride mod traditionerne for samarbejdet med Færøerne.
Else Theill Sørensen (KF), 2002-04-17:
Beliggenheden skal altså ikke mere godkendes af sundhedsministeren, og der vil jeg også godt, som også tidligere ordførere har gjort det, direkte henvise til bemærkningerne, hvor der står, at i almindelighed vil apotekeren med sit lokale kendskab have de bedste forudsætninger for at vurdere den mest hensigtsmæssige placering ud fra en driftsøkonomisk og forsyningsmæssig synsvinkel.
Frank Jensen (S), 1999-04-21:
Det er klart, at hvis der er en gerningsmand, der vælger at tage sit køretøj og slå et andet menneske ihjel med det, frem for at have valgt et våben, et gevær, en pistol eller et andet våben, ja, så kan domstolene dømme folk for, at man har haft forsæt til at begå manddrab.
Jytte Andersen (S), 1997-10-28:
Det, forslaget også skal bidrage til - og som jeg jo ikke kan sætte i gang, før det bliver vedtaget her i Folketinget - er at få formidlet, at nogle af de ledige pædagoger, der er i uddannelsesbyerne, også tager job uden for uddannelsesbyer, det gælder for så vidt også i Århus.
Mette Abildgaard (KF), 2017-03-03:
Jeg er her som stand-in for vores forskningsordfører, fru Brigitte Klintskov Jerkel, der med kort varsel var nødt til at skulle være et andet sted, men jeg vil gerne understrege, at jeg naturligvis vil svare på de spørgsmål, der måtte være, absolut efter bedste evne.
Søren Søndergaard (EL), 2003-05-21:
Jeg synes jo, at i og med at Folketinget har besluttet at udsende danske styrker til Irak, må det være oplagt, at man fra ministerens eller fra statsministerens side har en vurdering af, hvilke opgaver de har i retning af efterlysning af den pågældende person, herunder hvilke aftaler man har med de øvrige besættelsesmagter i Irak om deres opgaver i forbindelse med eventuelt at fange den pågældende person.
Sandra Elisabeth Skalvig (LA), 2026-01-29:
Den garanti, jeg kan give Socialdemokratiets ordfører, er, at der bliver indført en screeningsmodel, at der kommer markant mere individuel sagsbehandling, så vi er sikre på, at dem, der bliver tildelt statsborgerskab, er nogle, der vil Danmark, og at vi gør noget i forhold til frakendelse af statsborgerskab, hvis man har begået grov personfarlig kriminalitet.
Jacob Buksti (S), 2003-02-25:
Det kan godt være, at ministeren vil kalde det for nye aktiviteter, men det er da vanskeligt inden for det danske sprogs rammer at få det til at være væsentlige, nye aktiviteter. Jeg vil også gerne spørge ministeren, om ministeren ikke kan se, at når man lægger 2.300 strækninger ud på nettet, og der ligger vejarbejderne mig bekendt ikke, så er baggrunden jo, at det er særlig farlige strækninger. Hvordan vil ministeren så forklare over for resten af befolkningen, at man får hastighedsbøder andre steder, for hele logikken i ministerens sprogbrug er jo, at de ikke er farlige?
Gitte Lillelund Bech (V), 2010-03-24:
Den 15. april skal vi have førstebehandlingen, og jeg synes måske, det er at foregribe begivenhedernes gang og specielt debatten under B 85, som jeg jo glæder mig meget til, hvis jeg går ind og drøfter den model, hr. Bjarne Laustsen rent faktisk har fremsat beslutningsforslag nr. B 85 om.
Elsebeth Gerner Nielsen (RV), 2001-02-08:
Som flere ordførere har været inde på, så er det også for mig vigtigt at få et bredt flertal bag en lovgivning for nogle af de vigtigste kulturinstitutioner, vi har i det danske samfund. Formålet med loven er selvfølgelig at styrke museumsvirksomheden i Danmark som sådan.
Rosa Eriksen (M), 2024-11-21:
For når den lokale medarbejder nu får tid til at drikke en ekstra kop morgenkaffe med borgeren, der kunne hedde Knud, eller når medarbejderen får sparring om, hvordan man styrker trivslen for 85-årige Hanne, der lider stort savn, efter hendes venner gennem årene er gået bort, så har vi potentiale til at forbedre dagligdagen og livskvaliteten for den enkelte ældre.
Ole M. Nielsen (KRF), 2000-01-14:
Og med hensyn til de der overførsler af kompetence til kommunerne fra politiet, synes jeg, det er godt, at kommunerne engagerer sig og får medindflydelse, men som jeg også sagde under behandlingen af den tidligere sag, skal man altså også passe på, at det ikke bliver alt for forskelligt. Der er trods alt folk fra fremmede byer, der vover sig ind på sådan nogle lokale veje, og som man ser rundt omkring, kan man simpelt hen blive udsat for nogle fuldstændige tåbelige ting.
Eigil Andersen (SF), 2014-11-18:
I SF mener vi, at det er godt, at man satser mere på uddannelse, for arbejdsløsheden blandt faglærte er i mange tilfælde procentvis kun det halve af, hvad den er blandt ufaglærte, så vi synes i modsætning til Dansk Folkeparti, at uddannelsesmuligheden er god, men vi synes, at de økonomiske vilkår for at tage en uddannelse er dårlige med de 80 pct. af dagpengene.
Ole Stavad (S), 2001-12-12:
Og man fortsætter så i øvrigt med et taleksempel på 8.000 kr. Dér er det, jeg har lidt svært ved at forstå, hvordan »i dag« og »fra det øjeblik« og »øjeblikkelig« kan harmonere med regeringsgrundlaget med den fortolkning, vi under et samråd i Folketinget i dag har fået fra skatteministeren af, hvordan man vil udmønte det såkaldte skattestop for ejendomsværdiskatten, hvor virkeligheden vil være, at for de fleste vil der komme stigninger fra i dag og til næste år.
Frank Jensen (S), 2005-02-24:
Det er en tilkendegivelse, som hr. Mogens Lykketoft jo allerede kom med, da han under valgkampen blev inviteret op til Hjørring af tillidsmændene på Danish Crowns slagteri i Hjørring, at vi vil ind og se på dét, at vi har store, ja, nærmest monopollignende virksomheder inden for fødevareområdet både i mejerisektoren og inden for forædling af kødvarer fra landbruget, og forhindre, at de bygninger, man efterlader sig i vores byer, får lov at stå som spøgelsesbygninger, fordi man ikke vil have konkurrerende firmaer ind i bygningerne.
Anne Baastrup (SF), 1998-05-05:
Jeg er klar over, at der et eller andet sted i Sundhedsministeriet ligger en rapport, hvor man anbefaler og rent faktisk har et forslag om, at kvinder, der er socialt udsatte, skal have et tilbud om gratis prævention. Det kan være, at det er én af vejene frem, således at vi kan få fokus på gruppen mellem 30 og 40 år og så selvfølgelig de unge.
Samira Nawa (RV), 2023-03-29:
Så opgaven med den her finanslov, som er stram og kedelig, som det flere gange er blevet nævnt heroppefra i løbet af i dag, og med en lille forhandlingsreserve er at kæmpe den så grøn som muligt, og det går Radikale Venstre konstruktivt ind i.
Marianne Jelved (RV), 2002-05-17:
Så jeg synes, det er surrealistisk, at vi skal vedtage lovgivning, hvor det postuleres, at man tager udgangspunkt i noget fagligt, men noget, der er udokumenteret fagligt og halv og løs snak, i stedet for at sige, at det her handler om politik og ikke noget som helst andet.
Søren Egge Rasmussen (EL), 2024-01-18:
Altså, hvis man vedtog det her, ville vi jo komme frem til, at det ville være forbudt at importere nogle bestemte typer hunde, som er fremavlet på en måde, så deres hjerne knap nok kan være i hjerneskallen, eller at de ikke kan trække vejret om natten.
Susie Jessen (DD), 2025-02-18:
Grundlæggende – og det er vigtigt at få sagt i dag, fordi der har været lidt debat og der er lidt skævhed, i forhold til hvad vores beslutningsforslag egentlig handler om – forstår jeg godt behovet for, at statslige institutioner benytter sig af centrale indkøbsaftaler.
Karsten Lauritzen (V), 2016-03-31:
I den forbindelse vil jeg i dag give det tilsagn til Folketinget, at jeg naturligvis gerne vil drøfte resultatet af de her analyser med Folketingets partier, og der synes jeg at vi skal finde en måde at håndtere de udfordringer på, der også kan være på det skattemæssige område, men altså på et oplyst grundlag.
Torsten Schack Pedersen (V), 2014-12-02:
Når skatteministeren så siger, at det her skyldes svækkede vækstforudsætninger, skal jeg bare høre, om skatteministeren vil nævne bare ét forslag i den finanslovsaftale, som regeringen valgte at lave i november med SF og Enhedslisten, som gør noget ved de bristede vækstforudsætninger.
Karsten Hønge (SF), 2017-03-28:
For når målet er, at der skal være fair konkurrence om jobs mellem lønarbejderne og fair konkurrence om ordrer mellem firmaerne, er det jo klart for enhver, der kan en smule hovedregning, at bl.a. børnepengene vil tage toppen af lønpresset for de lønarbejdere, som kommer fra lavtlønslande.
Carolina Magdalene Maier (ALT), 2017-02-09:
Det er § 1, stk. 2, og det lyder sådan her, og jeg citerer: »Folkeskolen skal udvikle arbejdsmetoder og skabe rammer for oplevelse, fordybelse og virkelyst, så eleverne udvikler erkendelse og fantasi og får tillid til egne muligheder og baggrund for at tage stilling og handle.«
Hans Andersen (V), 2018-05-17:
Jeg er heller ikke enig med forslagsstillerne i, at vi skal ophæve ministerens bemyndigelse til under særlige omstændigheder at godkende brug af fondens oprindelige kapital til at opfylde fondens formål, for det sikrer jo netop, at der vil være penge til at sende udsatte børnefamilier på ferie, hvis der ikke er midler til det fra uhævede feriepenge.
Rasmus Stoklund (S), 2021-03-16:
Jeg sagde også i min ordførertale, at hvis der sker uregelmæssigheder, altså hvis der er folk, der bliver angivet til en efterretningstjeneste eller andet, skal det meldes til politiet, og derudover har vi i fællesskab, et stort fællesskab her i Folketingssalen, i forrige uge vedtaget et lovforslag mod antidemokratiske donationer til religiøse aktiviteter.
Brian Mikkelsen (KF), 2013-06-11:
Det er en ganske fornuftig aftale, de borgerlige partier og regeringen indgik om en vækstpakke finansieret af reformer, som var tiltrængte, nødvendige, og som giver det rigtige perspektiv for udviklingen i det danske samfund: en kontanthjælpsreform, som betyder, at der er større tilskyndelse til at arbejde, og som også sikrer, at man får et bedre og mere værdigt liv i forhold til at komme nemmere ud på arbejdsmarkedet eller får nemmere ved at få en uddannelse; og en SU-reform, som betyder, at vi forhåbentlig ikke længere har de ældste kandidater i verden.